**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ЭДИЙН ЗАСГИЙН БАЙНГЫН ХОРООНЫ 11 ДҮГЭЭР САРЫН 16-НЫ ӨДӨР**

**/МЯГМАР ГАРАГ/-ИЙН ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:** | 1-2 |
| **2.** | **Хуралдааны дэлгэрэнгүй тэмдэглэл** | 3-11 |
|  | 1**.“Төрөөс мөнгөний бодлогын талаар 2022 онд баримтлах үндсэн чиглэл батлах тухай**” Улсын Их Хурлын тогтоолын төсөл | 3-11 |
|  | ***2*.“Монгол-Оросын хувь нийлүүлсэн Улаанбаатар төмөр зам нийгэмлэгийн талаар авах зарим арга хэмжээний тухай”** Улсын Их Хурлын тогтоолын төсөл */Засгийн газар 2021.11.03-ны өдөр өргөн мэдүүлсэн,* ***хэлэлцэх эсэх****/* | 11-11 |

***Монгол Улсын Их Хурлын 2021 оны намрын ээлжит чуулганы***

***Эдийн засгийн байнгын хорооны 11 дүгээр сарын 16-ны өдөр***

***/Мягмар гараг/-ийн хуралдааны товч тэмдэглэл***

Улсын Их Хурлын гишүүн Ц.Цэрэнпунцаг ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 16 цаг 15 минутад Төрийн ордны “Үндсэн хууль” танхимд эхлэв.*

*Чөлөөтэй: Д.Батлут, Б.Баттөмөр, Д.Бат-Эрдэнэ, Х.Булгантуяа, Ж.Ганбаатар, Х.Ганхуяг, Б.Жавхлан, Ч.Хүрэлбаатар;*

*Эмнэлгийн чөлөөтэй: Т.Аюурсайхан.*

***Нэг.“Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төсөл /****Монголбанк 2021.09.27-ны өдөр өргөн мэдүүлсэн,* ***эцсийн хэлэлцүүлэг/***

Хэлэлцэж буй асуудалтай холбогдуулан Монголбанкны Мөнгөний бодлогын газрын захирал Б.Баярдаваа, Банкны бүтэцийн өөрчлөлт бодлогын газрын захирал Н.Ариунбат, Нөөцийн удирдлага, санхүүгийн зах зээлийн газрын захирал А.Энхжин, Төлбөр тооцооны газрын захирал Э.Анар нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Н.Мөнхзэсэм, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Б.Ууганцэцэг нар байлцав.

Тогтоолын төслийг эцсийн хэлэлцүүлэгт бэлтгэсэн талаар ажлын хэсгийн танилцуулгыг ажлын хэсгийн ахлагч, Улсын Их Хурлын гишүүн С.Чинзориг танилцуулав.

Танилцуулгатай холбогдуулан Улсын Их Хурлын гишүүн Т.Доржханд, М.Оюунчимэг нарын тавьсан асуултад ажлын хэсгийн ахлагч, Улсын Их Хурлын гишүүн С.Чинзориг, Монголбанкны Банкны бүтэц, өөрчлөлтийн газрын захирал Н.Ариунбат, Мөнгөний бодлогын газрын захирал Б.Баярдаваа нар хариулж, тайлбар хийв.

Байнгын хорооноос гарах танилцуулгыг Улсын Их Хурлын гишүүн С.Чинзориг Улсын Их Хурлын чуулганы нэгдсэн хуралдаанд танилцуулахаар тогтов.

***Хоёр.“Монгол-Оросын хувь нийлүүлсэн Улаанбаатар төмөр зам нийгэмлэгийн талаар авах зарим арга хэмжээний тухай” Улсын Их Хурлын тогтоолын төсөл*** */Засгийн газар 2021.11.03-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Зам, тээврийн хөгжлийн сайд Л.Халтар, Зам, тээврийн хөгжлийн яамны Төмөр зам, далайн тээврийн бодлогын хэрэгжилтийг зохицуулах газрын дарга Б.Артур, мөн газрын мэргэжилтэн Д.Жавхлан, Сангийн яамны Санхүүгийн бодлогын газрын даргын үүрэг гүйцэтгэгч Б.Сүх-Очир, мөн яамны Санхүүгийн бодлогын газрын Өрийн удирдлагын хэлтсийн даргын үүрэг гүйцэтгэгч Б.Одонтуяа, “Улаанбаатар төмөр зам” ХНН-ийн Эдийн засгийн албаны дарга З.Энхбаяр, мөн нийгэмлэгийн Тээвэр зохион байгуулалтын албаны дарга Ц.Лувсан, Санхүүгийн нягтлан бодох бүртгэлийн албаны орлогч дарга Б.Ариунаа нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Л.Батмөнх, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Б.Ууганцэцэг нар байлцав.

Улсын Их Хурлын гишүүн Ж.Бат-Эрдэнэ “Монгол-Оросын хувь нийлүүлсэн “Улаанбаатар төмөр зам” нийгэмлэгийн талаар авах зарим арга хэмжээний тухай” Улсын Их Хурлын тогтоолын төслийнхаалттай горимоор хэлэлцүүлэх нь зүйтэй гэсэн горимын санал гаргав.

**Ц.Цэрэнпунцаг:** Улсын Их Хурлын гишүүн Ж.Бат-Эрдэнийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар горимын санал дэмжигдлээ.

Горимын санал дэмжигдсэн тул хуралдааныг хаалттай горимд шилжүүлэв.

Байнгын хорооны нээлттэй хуралдаанаар 2 асуудал хэлэлцэв.

*Нээлттэй хуралдаан 37 минут үргэлжилж, 19 гишүүнээс 10 гишүүн хүрэлцэн ирж, 52.6 хувийн ирцтэйгээр 16 цаг 52 минутад хуралдаан хаалттай горимд шилжив.*

**Тэмдэглэлтэй танилцсан:**

ЭДИЙН ЗАСГИЙН БАЙНГЫН

ХОРООНЫ ДАРГА Ж.ГАНБААТАР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**ЭДИЙН ЗАСГИЙН БАЙНГЫН ХОРООНЫ 11 ДҮГЭЭР САРЫН 16-НЫ ӨДӨР**

**/МЯГМАР ГАРАГ/-ИЙН ХУРАЛДААНЫ ТОВЧ ТЭМДЭГЛЭЛ**

**Ц.Цэрэнпунцаг:** Байнгын хорооны эрхэм гишүүдийн энэ өдрийн амгаланг айлтгая. Хамтарсан хуралдаан дуусаад одоо Эдийн засгийн байнгын хорооны ирц 52 хувьтай бүрдсэн тул Байнгын хорооны 2021 оны 11 дүгээр сарын 16-ны өдрийн хуралдаан нээснийг мэдэгдье. Хуралдаанд оролцож байгаа гишүүдээ танилцуулъя.

Манай Байнгын хорооны гишүүдээс Ганбаатар дарга, Батлут гишүүн, Баттөмөр гишүүн, Булгантуяа гишүүн, Ганхуяг гишүүн томилолттой байгаа тул бусад гишүүд оролцож байна. Хуралдаанаа эхэлье.

Байнгын хорооны хуралдаанаар хэлэлцэх асуудлыг танилцуулъя.

Нэг.“Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төсөл /**эцсийн хэлэлцүүлэг**/

Хоёр.“Монгол-Оросын хувь нийлүүлсэн Улаанбаатар төмөр зам нийгэмлэгийн талаар авах зарим арга хэмжээний тухай” Улсын Их Хурлын тогтоолын төсөл /Засгийн газар 2021.11.03-ны өдөр өргөн мэдүүлсэн, **хэлэлцэх эсэх**/

Хэлэлцэх асуудал дээр саналтай гишүүд байна уу. Доржханд гишүүний микрофоныг өгье.

**Т.Доржханд:** Баярлалаа. Тэгэхээр Мөнгөний бодлогын 2022 он, ирэх жилийн бодлого батлагдах гэж байна. Мөнгөний бодлогын арга, хэрэгсэл нь банкуудаар дамжуулж явдаг. Банкуудын санхүүгийн тогтвортой байдал бол хамгийн чухал. Уг нь бол Монголбанкны Ерөнхийлөгчөөс өөрөөс нь асуумаар байгаа юм. Яагаад ирдэггүй билээ.

Аан. Уучлаарай. Тэгье, тэгье уучлаарай.

**Ц.Цэрэнпунцаг:** Хэлэлцэх асуудлаа батлах уу? Хэлэлцэх асуудалдаа оръё.

**“Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төслийн эцсийн хэлэлцүүлгийг хэлэлцэж эхэлье.**

Төслийг Байнгын хорооны болон чуулганы нэгдсэн хуралдааны эцсийн хэлэлцүүлэгт бэлтгэсэн талаарх ажлын хэсгийн танилцуулгыг Улсын Их Хурлын гишүүн, ажлын хэсгийн ахлагч С.Чинзориг танилцуулна. Чинзориг гишүүний микрофоныг нээе.

**С.Чинзориг:** Байнгын хорооны гишүүд ээ,

“Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын төслийн анхны хэлэлцүүлгийн нэгдсэн хуралдаанаар 2021 оны 11 дүгээр сарын 04-ний өдөр хийж, эцсийн хэлэлцүүлэгт бэлтгэхээр Эдийн засгийн байнгын хороонд шилжүүлсэн.

Тус Байнгын хорооноос байгуулагдсан ажлын хэсэг 2021 оны 11 дүгээр сарын 15-ны өдрийн хуралдаанаараа тогтоолын төслийг Байнгын хорооны хуралдааны эцсийн хэлэлцүүлэгт бэлтгэсэн.

Нэгдсэн хуралдааны анхны хэлэлцүүлгээр дэмжигдсэн санал тус бүрийг төсөлд нэмж, тусгасан. Тухайлбал, тогтоолын төслийн 2.1 дэх заалтын макро эдийн засгийн тогтвортой байдлыг хангаж, бизнесийн орчин болон эдийн засгийн өрсөлдөх чадварыг сайжруулах замаар экспортыг дэмжсэн, нэмүү өртөг шингэсэн аж үйлдвэрлэлийг хөгжүүлэх, стратеги төлөвлөгөө боловсруулж, уг төлөвлөгөөг эдийн засгийн сэргэлт болон өсөлтийн хүртээмжийг дэмжихэд чиглэсэн төсөв, мөнгө санхүүгийн бодлоготой уялдуулан хэрэгжүүлэх гэж өөрчлөн найруулсныг төсөлд нэмж тусгасан.

Мөн Төрөөс мөнгөний бодлогын талаар баримтлах үндсэн чиглэлд туссан инфляцын зорилтот түвшнийг хангах хүрээнд төсөв, мөнгөний бодлогыг уялдуулж цар тахлаас үүдэлтэй бараа бүтээгдэхүүн нийлүүлэлтийн доголдлыг арилгаж, хангамжийг нэмэгдүүлэх арга, хэмжээ авч хэрэгжүүлэхийг Засгийн газарт, инфляцын зорилтыг хангах чиглэлээр Засгийн газраас хэрэгжүүлэх арга хэмжээг макро эдийн засгийн тогтвортой байдал, гадаад дотоод тэнцвэрийг алдагдуулахгүйгээр дэмжин ажиллахыг Монголбанканд тус тус даалгасныг тогтоолын төслийн 3, 4 дүгээр заалтууд болгон нэмж тусгасан.

Түүнчлэн тогтоолын төсөлд зарим үг, үсгийн болон найруулгын шинжтэй засваруудыг хийсэн болно.

Улсын Их Хурлын чуулганы хуралдааны дэгийн тухай хуулийн 67.1 дэх хэсэгт заасны дагуу нэгдсэн хуралдааны анхны хэлэлцүүлгээр дэмжигдсэн саналуудыг төсөлд нэмж тусгасан эцсийн хувилбарын төслийг Байнгын хорооны гишүүдэд тараасан болно.

Хэлэлцэн шийдвэрлэж өгөхийг хүсье. Баярлалаа.

**Ц.Цэрэнпунцаг:** Ажлын хэсгийг танилцуулъя. Баярдаваа Монголбанкны Мөнгөний бодлогын газрын захирал, Энхжин Монголбанкны Нөөцийн удирдлага, санхүүгийн зээлийн газрын захирал, Ариунбат Монголбанкны Бүтэц, өөрчлөлтийн газрын захирал, Анар Монголбанкны Төлбөр тооцооны газрын захирал.

Доржханд гишүүн ээ, Лхагвасүрэн Ерөнхийлөгч одоо эмнэлэг дээр байгаа, ирж байгаа юм байна. Ажлын хэсгийн танилцуулгаас асуух асуулттай Улсын Их Хурлын гишүүд нэрээ өгнө үү. Доржханд гишүүн, Оюунчимэг гишүүнээр тасаллаа. Доржханд гишүүнд микрофон нээгээрэй.

**Т.Доржханд:** Баярлалаа. Тэгэхээр би товчхон асууя. Хамгийн гол нь энэ ирэх оны мөнгөний бодлогын бичиг баримт батлагдаж байна. Жил болгон батлагдаад явдаг. Тэгээд мөнгөний бодлогын зорилт чинь бол инфляц маш хүнд байгаа. Инфляцынхаа хүлээгдэж байгаа 6+-2 гэдэгт яг хүрч ажиллагаа гэдэгт итгэл үнэмшил алга. Монгол Улсын төсөв чинь 18 их наяд гээд тэлчихлээ. Тэгээд дээрээс нь коронагийн дараах эдийн засгийг сэргээх хөтөлбөрүүд гээд баахан хөтөлбөрүүд гарч ирэх юм байна шүү дээ. Тэгэхээр яг энийгээ та нар 6 дээр +-2 гэдэг инфляцынхаа зорилтод түвшинд үнэхээр хангаж чадах уу. Сарын өмнө бид нар энэ богино хугацааны асуудал байна гэсэн. Гэтэл хил, гаалийн хүндрэлүүд чинь бол богино хугацааны асуудал биш байна шүү дээ. Энэ нэгдүгээр асуулт нь энэ.

Хоёрдугаарт.Монголбанкны Ерөнхийлөгчөөс өөрөөс нь асууя гэж бодсон юм. Мөнгөний бодлого нь орж байхад ямар ч тохиолдолд ач холбогдол өгөөд энд ирэх ёстой.

Мөнгөний бодлого хэрэгжих үндэс нь юу вэ гэхээр, санхүүгийн салбар ялангуяа банкны салбар чинь тогтвортой байх ёстой. Гэтэл тогтворгүй байх нөхцөл байдлыг та нар өөрсдөө үүсгэчхээд байна. Тэгээд Улсын Их Хурал дээр дутуу мэдээлэл өгөөд байна. Энийг асуумаар байна. Өнөөдөр Хаан банкны худалдан авалтын асуудал яригдаж байна. 60 хувийг нь Японы хөрөнгө оруулагч, Японы худалдан авагчид өглөө гэдэг ийм байдлаар мэдээлэл өгөөд, мэдээллээ танай Ерөнхийлөгч албан ёсоор чуулган дээр хэлсэн шүү. Гэтэл надад ирж байгаа мэдээллээр бол энэ худлаа байна. Харагдах байдлаараа Японы 2 нөхөр хоорондоо худалдан авалт хийж байгаа боловч яг бодит байдал дээр Монголоос тодорхой хэмжээний мөнгө гарч явсан байна. Тухайлбал 350 орчим сая төгрөг гарч явсан байна. Тэгээд энэ мөнгө цаашаа Сингапур руу орсон байна. Цаашаа дамжаад явсан байна. Энэ мөнгөөр буцаад Хаан банкны 60 хувийг худалдаж авч гэсэн хардлага бол бодитой байна. Эдийн засагч нар бүгд ярьж байна шүү дээ. Энэ үед та нар энэ цаад эзнийг нь тодорхой болгохгүйгээр зөвшөөрөл өгсөн ч юм шиг, өгөөгүй ч юм шиг ийм байдалтай яриа өгөөд байна. Хэвлэлээр. Энэ дээрээ тодорхой хариу өг.

Хоёрдугаарт, би өөрөө Японд сурч байсан, маш олон Япон хүмүүстэй ажиллаж байсан 10 хэдэн жил. Японы Сангийн яаманд тодорхой хугацаанд ажиллаж байсан шүү дээ. Япончуудыг мэдэлгүй л яах вэ дээ. Өнөөдөр Монгол Улсын банкны шинэчлэл хийгдээд, банкны шинэ эрх зүйн орчин бид нар чинь банкны засаглалыг зөв болгоё, нэг хувьцаа эзэмшигчийн ногдох хэмжээг нь 20 хувиас дээшгүй байлгая гэдэг зохицуулалт аль хэдийн хийсэн шүү дээ. Япон хүмүүс хөрөнгө оруулахдаа энийг тоохгүй байна гэж байхгүй дээ. Гэтэл юу боллоо гэж бүхэлд нь 60 хувийг авах ийм процесс хийнэ гэдэг бол угаасаа итгэл үнэмшил байхгүй байна. Япончууд чинь 7 хэмжиж, 1 огтолдог юм.

Тэгээд энэ чинь бол Bucheron investment гэдэг копманий 99.9 хувь нь тэр Жүничи Хаттори гэдэг хүний өмчлөлд байна. Тэндээсээ худалдан авалт хийсэн байна гээд. Тэгээд Монголд хөрөнгө оруулалт хийх гэж байгаа бол Монголынхоо хууль, эрх зүйн орчинг судалдаг л байхгүй юу. Судлана шүү дээ. Гэтэл ийм хууль, эрх зүйн орчин, хоёрдугаарт Монголын эдийн засгийн орчин өнөөдөр ямар байгаа бил ээ. Бүх хөрөнгө оруулалт нь үргээд, дүрвээд явчихсан. Ийм тохиолдолд санхүүгийн зах зээл дээр тийм эрсдэлтэй тохиолдолд Япончуудаас бодитойгоор хөрөнгө оруулалт хийнэ гэдэгт би лав хөрөнгө оруулагчдын занг сайн мэднэ. Одоо бол цаг хугацаа нь биш шүү дээ. Маш ойлгомжтой байхад л үүнийгээ албан ёсных юм. 2 Япон л тэндээ хоорондоо солилцсон юм гэдэг мэдээлэл өгч байгаа нь би бол худал гэж ойлгож байна. Энэ дээр тодорхой хариултаа өг. Эндээр бид цаашдаа арга хэмжээ авч явах болно.

**Ц.Цэрэнпунцаг:** Чинзориг гишүүний микрофоныг өгье.

**С.Чинзориг:** Доржханд гишүүний эхний асуултад би хариулъя. Ер нь бол ирэх жилийн мөнгөний бодлогыг төсвийн бодлоготой уялдуулах зайлшгүй шаардлагатай байгаа гэдгийг ажлын хэсэг маш сайн ойлгож байгаа. Нэлээн тэлсэн төсөв баталсан бид. Нөгөө талдаа энэ хил, гаалийн нөхцөл байдал, ковидын нөхцөл байдлаас хамаараад дээр нь тээвэр ложистикийн нөхцөл байдлаас хамаараад экспортынхоо орлогыг хангаж чадах уу, бараа бүтээгдэхүүний хомстол стол сдол үүсэхгүй байх, үнийн хөөрөгдөл гаргахгүй байх дээр төсөв, мөнгөний бодлогыг уялдуулах зайлшгүй шаардлагатай байгаа гэдгийг бид нэлээн ярьсан. Тийм учраас анх удаагаа гэж хэлж болно. Мөнгөний бодлого дээр төсөв, мөнгөний бодлогыг уялдуулах чиглэлээр 2 чухал заалтыг оруулж байгаа гэдгийг хэлье.

Нэг дэх асуудал нь, макро эдийн засгийн тогтвортой байдлыг хангах, бизнесийн орчин болон эдийн засгийн өрсөлдөх чадварыг сайжруулах, экспортыг дэмжсэн нэмүү өртөг шингэсэн, аж үйлдвэрийг хөгжүүлэх стратеги төлөвлөгөө боловсруулж, энэ төлөвлөгөөгөө эдийн засгийн сэргэлт болон өсөлт, хүртээмжийг дэмжихэд чиглэсэн төсөв, мөнгөний санхүүгийн бодлоготой уялдуулан хэрэгжүүлэх гэсэн ийм чиглэлээр Улсын Их Хурлаас тогтоолд заалт болгон оруулах нь зүйтэй гэж үзэж оруулж байгаа.

Хоёр дах асуудал энэ төсөв, мөнгөний бодлогын талаар баримтлах үндсэн чиглэлд тусаж байгаа инфляцын зорилтод түвшнийг хангах хүрээнд төсөв мөнгөний бодлогыг уялдуулах зайлшгүй шаардлага бол байна.

Нөгөө талаасаа цар тахлаас үүдэлтэй бараа бүтээгдэхүүн нийлүүлэлтийг доголдол гаргахгүй байх, хангамжийг нэмэгдүүлэх тодорхой арга хэмжээ авч ажиллахыг Засгийн газарт даалгасан ийм заалтууд бол оруулж байна. Энэ бол үндсэндээ мөнгөний бодлогод орж байгаа анх удаа гэж болно дөө. Төсөв мөнгөний бодлогыг уялдуулах чиглэлээр тодорхой бус заалтууд оруулж байгаа. Эдийн засгийн нөхцөл байдалтай, хил, гаалийн нөхцөл байдалтай уялдуулаад ийм чиглэлийн зорилтуудыг цоо шинээр мөнгөний бодлогыг баталж байгаа тогтоолын төсөлд оруулж байгаа гэдгийг хэлье.

Хоёр дахь тодорхой банктай холбоотой асуудал дээр Монголбанкныхан хариулах байх.

**Ц.Цэрэнпунцаг:** Ажлын хэсгээс 3 номерын микрофон нээе.

**Н.Ариунбат:** Банкын бүтэц, өөрчлөлт бодлогын газрын захирал Ариунбат. Доржханд гишүүний асуултад хариулъя. Савада холдингс компани нь анх 2003 онд олон улсын сонгон шалгаруулалтаар Хаан банкны хувьцааг 100 хувь худалдан авсан бөгөөд өнөөдрийн байдлаар Хонг Конг дахь HS international лимитэд охин компанийн хамтаар тус банкын нийт гаргасан 60 хувийг эзэмшиж байна. Хаан банкны нөлөө бүхий хувьцаа эзэмшигч Савада холдингс компанийн Токиогийн хөрөнгийн биржид бүртгэлтэй нээлттэй хувьцаат компани бөгөөд дэлхийд хэд хэдэн улстай банк санхүүгийн чиглэлээр үйл ажиллагаа эрхэлдэг ийм конгламерат компани байна. Тухайлбал Монгол Улсад Хаан банкны 60 хувь, Оросын Холбооны Улсад Солид банк, Киргизэд Киргизкоммерз банк, Япон улсад HS securities компани, HS Debt Collection компани, Япон улсад ….. компани гэсэн компаниудыг эзэмшдэг ийм компани байна. Япон улсын санхүүгийн хэрэгсэл ба үнэт цаасны зах зээлийн тухай хуулийн дагуу нээлттэй хувьцаат компани энгийн хувьцааны хяналтын багцийн худалдан авч буй талд нь тендер санал гаргаж хувьцаа худалдан авах саналаа нийтэд зарладаг. Энэ жишээ нь хувь нийлүүлсэн нийгэмлэг болон түүний ерөнхий партнер Мета капитал компани Савада холдинг компанийн нийт хувьцааны 50.1 хувийг худалдан авах тухай тендер саналыг Токиогийн хөрөнгий биржид 2020 оны 2 дугаар сард анх гаргасан байдаг. Банкны тухай хуулийн 36 дугаар зүйлийн 36.3 дахь заалтын дагуу банкын нөлөө бүхий хувьцаа эзэмшигчдийн хувьцааны бүтцэд өөрчлөлт ороход Монголбанканд мэдэгдэж холбогдох зөвшөөрлийг авах ёстой. Хуулийн Абселон хувь нийлүүлсэн нийгэмлэг болон түүний ерөнхий партнер Мета капитал компани нь холбогдох барим бичгийг бүрдүүлж Хаан банкаар дамжуулан Монголбанкнаас тухайн үед зөвшөөрөл хүссэн байдаг.

Монголбанк энэ асуудалд маш нухацтай хандаж ирсэн. Худалдан авагч талын эцсийн өмчлөгч мөнгөн хөрөнгийн гарал үүслийг тогтоох зорилгоор ирүүлсэн баримт бичгийг хууль журамд заасны дагуу тогтмол хянаж ирсэн. Цаг хугацаа ч их зарцуулсан. Энэ ажлын хүрээнд худалдан авагч талтай холбоотой нэмж тодруулах шаардлага дахин дахин гарч байсан тул Абселон хувь нийлүүлсэн нийгэмлэгт 10 гаруй албан бичиг хүргүүлж нэмэлт материал гаргуулан авсан байдаг. Олон нийтийн сүлжээгээр цацагдаад байгаа мэдээллийн дагуу яг Хаан банкны хувьцаа эзэмшигч бол Савада холдингс компани солигдоогүй. Хувьцаа худалдах зөвшөөрлийг Монголбанкнаас албан ёсоор олгоогүй байгаа.

Харин Савада холдингс компанийн эзэмшиж байгаа Хэдэй Савадагийн 26.8 хувийн 12.6 хувийг нь, мөн World capital компанийн эзэмшиж байгаа 15 хувь, мөн Hide inter компанийн эзэмшиж байгаа 3 хувь нийт 32.2 хувийг бол Абселон хувь нийлүүлсэн нийгэмлэг бол авсан байгаа. Энэ дээр бид шалгах ажиллагаа үргэлжлүүлж байгаа. Тодорхой мэдээллүүд Монголбанканд ирсний дагуу энэ мэдээллүүдийг шалгаж байна. Тухайлан бид нар Монголын системийн нөлөө бүхий банкны хувь нийлүүлэгч…/минут дуусав/

**Ц.Цэрэнпунцаг:** 3 микрофон нэмээд 1 минут.

**Н.Ариунбат:** Албан ёсоор бүртгэж авсан зүйл байхгүй байгаа. Монголбанкны банкны хувь нийлүүлсэн хөрөнгийн хэмжээ, бүтцэд өөрчлөлт оруулахдаа зөвшөрлийн журамд заасан шаардлагыг хангасан баримт бичгийг ирүүлсэн гэж үзэн Монголбанкны Ерөнхийлөгчийн бүрэн эрхийн хүрээнд бол 2021 оны 7 сарын 26-ны өдөр хариу өгсөн байдаг. Энэ хариу нь албан ёсны зөвшөөрөл биш. Ирүүлсэн материалд нь татгалзах зүйлгүй гэсэн албан бичиг явсан байгаа.

**Ц.Цэрэнпунцаг:** Оюунчимэг гишүүн. Доржханд гишүүнд нэмэлт 1 минут.

**Т.Доржханд:** Тэгэхээр өчигдөрийн өдрийн сонин дээр байна уу даа нэг нийтлэл гарсан байна. Энэ бол олон нийтэд ил байгаа мэдээлэл. Үүнтэй холбоотойгоор тэр нэг 7 дугаар сарын Жүничи Хаттори гэдэг хүн Vario Florid гэдэг компанийн эзэмшилтэй 3 Монгол хүнийг оруулж ирсэн байна гээд. Энэ бол танил технологи байна. Энэ бол яг үндсэндээ бол Япон хүн Япон хүндээ зарсан биш, үндсэндээ бол нөгөө л өмнөх Эрдэнэтийн 49 хувийг яаж авсан яг тэр технологиор хийж гэдэг дээр би бол үүн дээр итгэл үнэмшил байна. Шалгах ёстой байх. Цаашаагаа Эдийн засгийн байнгын хороо дээрээ бид нар маш яаралтай ажлын хэсэг гаргах хэрэгтэй байгаа юм. Энэ бол банкны шинэчлэл, хийж байгаа хуулийнхаа үйл ажиллагаанд хяналт тавих ялангуяа эдгээр асуудалд хяналт тавих эрхтэй. Маш яаралтай байгуулах саналтай байна.

**Ц.Цэрэнпунцаг:** Оюунчимэг гишүүн.

**М.Оюунчимэг:** Надад 2 асуулт байна. нэг нь саяны сэдвийг би үргэлжлүүлье гэж бодож байна. Бид нар тухайн нөлөө бүхий том арилжааны банкны нэрийг хүртэл асуудалтай байгаад ярихад системийн доголдол үүсэх учраас энэ асуудалд маш болгоомжтой хандаж байна гэж Төв банк дандаа хариулдаг. Одоо гэтэл энэ Хаан банктай холбоотой асуудал бол системийн хэмжээний юун доголдол болох бүр асуудал. Тийм учраас зүгээр нэг тухайн үед нь ирүүлсэн компанийн х нь хариулт болгож бичиг явуулсан гээд төв банкны Ерөнхийлөгч нь сууж байж болохгүй. Улсын Их Хуралд худлаа мэдээлэл өгч болохгүй. Энэ бол хуулийн хариуцлагатай гээд Их Хурлын дарга бас хэлсэн. Энэ асуудал ол ноцтой байна. Мэргэжлийн хүмүүс ч ярьж байна. Тийм учраас гэнэт 3 Монгол хүн хэдхэн сарын дотор тэр их хувьцааг худалдаж авах чадавх ямар байна. Энэ хүмүүс ямар хүмүүс юм. Энэ мөнгө хаанаас байна гээд мөнгөнийх нь урсгалыг хүртэл төв банк шалгах ёстой. Тэгээд Их Хурал дээр орж ирээд л шалгаж байгаа. Ажиллаж байгаа л гээд байдаг. Ингэх хооронд мөнгөний бодлогоо ч батлаад, энэ асуудал нь нэг тийшээ шийдэгдээд, өнгөрсөн борооны хойноос цув нөмрөөд ч хэрэггүй болох л дүр зураг харагдаад байгаа учраас Эдийн засгийн байнгын хороо энэ асуудал дээр нухацтай хандаж, ажлын хэсэг гаргах нь зөв болов уу гэж би бодож байна. Яг үнэндээ Япон хүмүүс ялангуяа Монголын банк, санхүүгийн салбарт хөрөнгө оруулалт хийгээд нэлээд хугацаа авсан хүн хэзээ ч Монголын хуулийг зөрчихгүй байх. Бид нар Герман, Америкийн бизнес эрхлэгчидтэй уулзахад банкны салбарт 20 хувиас хэтрэхгүй хувьцаа эзэмшигч байх ёстой гэдгийг нэг бүрчлэн бид нараас асуугаад, орчуулагч нь орчуулгыг нь тулгаж үздэг. Тийм хариуцлагатай. Энэ бол асуудал байгаа учраас энд их нухацтай хандах ёстой шүү. Төрөөс баримтлах мөнгөний бодлого хэлэлцэж байхад Монголбанкны Ерөнхийлөгч бүр үнэхээр ноцтой ухаан алдаад, асуудалтай бол эрүүл мэндээ үзүүлж болно. Гэтэл эрүүл мэндээ үзүүлж байгаа гэж нэгдүгээрт болох уу. Өөрөө үнэхээр тийм асуудал байхыг үгүйсгэхгүй. Хүний л амьдрал юм чинь. Тэгвэл Тэргүүн дэд ерөнхийлөгч, дэд ерөнхийлөгч нар хаана байна. Эдийн засгийн байнгын хорооны даргын үүрэг гүйцэтгэгч, ажлын хэсгийнхэн ч гэсэн энэ дээр анхаарах хэрэгтэй гэж бодож байна. Энэ том асуудлыг ярьж байгаа учраас хүндэтгэлтэй хандах ёстой. Энэ удаад болдог юм байна гэж бодоод, дараа нь дахиад ингээд явна. Энэ асуудлаас бултаад ч тэгээд байгаа юм уу. Ингэж асуудалд хандаж болохгүй. Нэгдүгээрт би энийг бол онцгойлон хэлье гэж бодож байгаа юм. Тиймээс одоо анхаарах хэрэгтэй. Дарга нарыг нь дуудаж, маргааш хуралдах юм уу, яадаг юм.

Хоёрт.Чинзориг гишүүнээр ахлуулсан ажлын хэсэг бол үнэхээр сайн ажиллаж байгаа. Бид нар нухацтай, нөхцөл байдал цаг үеийн байдлыг харгалзаад ажлын хэсгийн ахлагчийн зүгээс ч хэлээд үүрэг чиглэлийг Монголбанканд өгөөд байгаа. Өгөхдөө бид нар юу өгөөд байна гэхээр, инфляц үнэ ханшийн өсөлт бол бүр бодит болчлоо. Бид нарыг хэлэлцэж байх явцад хэд дахин өсчлөө. Америкийн Нэгдсэн Улсын Ерөнхийлөгч Байден өнөөдөр инфляц бол өсөөд, нөхцөл байдал амаргүй байх нь тодорхой байна гээд стандартын бус арга хэмжээ нэгдүгээрт авахаа конгресстээ хэлээд нөгөө талаасаа иргэд дээ хандаад энд бол ийм ийм учир шалтгаан байна гэдгээ зарлаж байна. Бүгд Найрамдах Хятад Ард Улсын Ерөнхийлөгч ер нь цаашдаа инфляц бол үнэ ханш гэдэг бол хөөрөгдөөд үнэ ханшийн өсөлт их болох нь тодорхой боллоо гээд иргэдээ бэлтгэлтэй байхыг анхааруулаад бодлогын арга хэмжээ рүү анхаарал хандуулж байна. Тийм учраас ажлын хэсгийн зүгээс энэ инфляц юм ханшны өсөлт, хил гааль хаалттай байгаагаас үүдээд хэд дахин өсөх нь тодорхой болчихоод байгаа учраас бид өнөөдөр инфляцыг 6+-2 гээд бариад суугаад байж болохгүй учраас та бүхнийг стандартын бус арга хэмжээг авч энэ дотор оруулж ир гээд үүрэг чиглэл өгсөн. Сая ажлын хэсгийн ахлагч уншлаа л даа. Засгийн газраас авч байгаа макро эдийн засгийн бодлоготой уялдуулаад ийм ийм зүйлд анхаараад гээд ерөнхий, дараа нь бид тэгсэн, нүүр гаргах гэсэн ингэсэн, импорт орж ирэх гэсэн ингэсэн гээд л мөнгөний бодлого тайлбарлаад сууж байх л болоод байна л даа. Энэ удаагийн төрөөс баримтлах мөнгөний бодлогыг бид нөхцөл байдлыг уялдуулж жаахан бодитоор харж, бодитоор тусгаж, ядахдаа энэ нэг заалт дээр, тэр тусмаа инфляцын зорилт дээр…/минут дуусав/

**Ц.Цэрэнпунцаг:** Оюунчимэг гишүүнд нэмэлт нэг минут.

**М.Оюунчимэг:** Стандартын бус арга хэмжээ авч бодит байдлыг дүгнэе гээд ажлын хэсгээс үүрэг чиглэл өгсөн. Гэтэл Монголбанкнаас оруулж ирж байгаа маань нэг л тийм алдахгүй, дараа нь алдах бол ерөнхийлөөд тайлбарлачихна гээд тийм үүднээс оруулж ирээд байх юм. Эсвэл хяналт, шалгалтын сэтгэхүй, эсвэл алдчихгүй, дараа нь буруудчихгүйн тулд л ямар ч байсан ерөнхий заалт тусгачихъя гэж оруулж ирээд байх юм. Энэ жаахан стандартын бус юман дээр ядахдаа ажлын хэсгийн ахлагч бид нар уг нь хэлсэн шүү дээ. Инфляц бодит байдал дээр асуудал болоод байна. Энэ бол өнөө маргаашийн хил, гаальтай холбоотой биш, энэ бол бараг 1, 2 жил үргэлжлэх нь тодорхой болоод байна шүү дээ. Хил, гааль, манай хажуу талын 2 хөрш хүртэл ярьж байна. Тэр 2 том улс өнөөдөр 2 том гүрний Ерөнхийлөгч нарын уулзалтыг ч та нар онлайнаар харцгаасан байх. Байдал бол амаргүй болохыг тэд ярьж байхад бид нөгөө л байдаг нэг мөнгөний бодлогоо дахиад л оруулж ирээд Их Хурал ингэвэл юу болох вэ. Тийм учраас өнөөдөр энэ Эдийн засгийн байнгын хороо дээр бид…/минут дуусав/

**Ц.Цэрэнпунцаг:** Чинзориг гишүүнд микрофон нээгээрэй.

**С.Чинзориг:** Оюунчимэг гишүүний асуултад хариулъя. Бид бол энийг нэлээн сайн ойлгож байгаа. Би түрүүн ч ярьсан. Ер нь бол энэ том тэлсэн 18 их наядын төсөв батлагдлаа. Дээр нь хил гаалийн нөхцөл байдал амаргүй байна. Экспортын 36 сая тонн экспортыг хангаж чадах уу, үгүй юу. Энэ их том тэлсэн хөрөнгө оруулалтын чинь нийлүүлэлт нь байна уу, үгүй юу. Бараа, бүтээгдэхүүний хомстол сдол үүсгэхгүй байх, үнийн хөөрөгдөл гаргахгүй байх энэ тэрийг анхаарч байгаа.

Мөнгөний бодлого дээр миний хэлээд байгаа 2 чухал заалт бол оруулаад байгаа юм.

Нэгдэх асуудал нь, Засгийн газар төсөв, мөнгөний бодлогыг уялдуулж цар тахалаас үүдэлтэй, бараа бүтээгдэхүүн нийлүүлэлтийн доголдлыг арилгаж, хангамжийг нэмэгдүүлэх арга, хэмжээ авахыг Засгийн газарт даалгасан нэг заалт оруулаад,

Хоёрдугаарт нь, таны яриад байгаа стандарт бус гэх нь хаа юм, ерөнхийдөө бараг тиймэрхүү маягийн заалт бас нэмж оруулж байгаа шүү дээ. Тогтоолдоо инфляцын зорилтыг хангах чиглэлээр Засгийн газраас хэрэжүүлэх арга хэмжээ, макро эдийн засгийн тогтвортой байдал, гадаад дотоод тэнцвэрийг алдагдуулахгүйгээр дэмжин ажиллахыг Монголбанканд даалгасан ийм заалт оруулж байгаа. Энэ 2 заалт бол үндсэндээ мөнгөний бодлого, төсвийн бодлого 2-ыг уялдуулах нэг том алхам.

Хоёр дахь асуудал нь, энэ үүсээд байгаа хил, гаалийн хаалттай нөхцөлд бараа, бүтээгдэхүүний хомстол сдол үүсгэхгүй байх, дээрнь үнийн хөөрөгдөл гаргахгүй байх энэ тэр гээд тодорхой бараа бүтээгдэхүүнүүдийн нөөц бүрдүүлэхэд нь дэмжлэг үзүүлэх ийм л чиглэлийн заалтууд байгаа юм л даа. Энэ бол үндсэндээ шулуухан хэлэхэд стандарт бус гэж хэлж болохуйц ийм арга заалтууд шинээр бол оруулж ирээд байгаа юм. Энийг гишүүд нэлээн анхааралтай судалж, тогтоолын 3, 4 дэх заалт болгож ийм 2 заалт цоо шинээр ажлын хэсгээс оруулж байгаа. Энэ бол үндсэндээ бидний яриад байгаа бараа бүтээгдэхүүний хомстол сдол үүсгэхгүй байх, улсын нөөц бүрдүүлэхтэй холбоотой үнийн хөөрөгдөл үүсгэхгүй байх. Энэ жил гол нь өнгөрсөн жил валютын ханш бол 2849 дээр жилийн хугацаанд тогтвортой барьсан. Гэтэл нөгөө тээвэр ложистикийн нөхцөл байдлаасаа хамаараад импортын хамааралтай бүтээгдэхүүний хомстол сдол үүссэн бүтээгдэхүүний үнийн өсөлт хөөрөгдөл явсан шүү дээ. Тийм учраас ийм нөхцөл байдал гаргуулахгүй байх, давтуулахгүй байх хүрээнд Засгийн газар, Монголбанк 2-т тодорхой заалтууд оруулаад байгаа гэдгийг гишүүдэд хэлье. Бусад асуултад нэмэх юм байвал Монголбанкныхан нэмж хэлж болно.

**Ц.Цэрэнпунцаг:** Нэмж хариулах уу. Ажлын хэсгээс.2 дугаар микрофон.

**Б.Баярдаваа:** Оюунчимэг гишүүний асуултад ажлын хэсгийн ахлагчийн хариулт дээр нэмж, тодруулга өгье.Дэлхий нийтийн цар тахлын дараах нөхцөл байдал бол нэлээд төвөгтэй байгаа. Нийлүүлэлтийн гинжин хэлхээнүүд бол ерөнхийдөө их доголдсонтой холбоотойгоор инфляцын нөхцөл байдал хөөрөгдөж байгаа. Сүүлийн үед дэлхийн хамгийн том санхүүгийн зах зээлийг тодорхойлж байгаа холбооны нөөцийн банк, бодлогын ямар хариу үйлдэл үзүүлэх вэ гэдгээ олон нийтэд маш тодорхой хэлж байгаа. Энэ бол инфляцын хөөрөгдлийг аль болох удаан хугацаанд хатуу бодлогоор сааруулахгүйгээр тэсвэрлэнэ гэдгээ хэлж байгаа. Тэгэхээр энэ нь өөрөө юуг хэлж байна вэ гэхээр эдийн засгийн сэргэлтийг л аль болох хойш нь татахгүй юмсан гэдэг ийм арга хэмжээнүүдийг авч явуулж байгаа. Өөрөөр хэлбэл мөнгөний бодлогыг айхтар их хатууруулаад энэ нийлүүлэлтийн доголдол арилахгүй учраас яг зөв, зохистой цаг хугацаанд нь зөв зохистой хэмжээгээр нь бодлогын тохируулгыг хийнэ гэсэн тактик барьж байгаа. Монголбанкны хувьд ч гэсэн бас л яг ийм байр суурьтай байгаа. Богино хугацаанд бол инфляцын 6 дээр +-2 хувийн энэ зорилтоос бол инфляц нийлүүлэлтийн янз бүрийн шалтгаантайгаар давах эрсдлүүд хэд хэдэн сарууд дээр бол харагдаж байгаа. Гэхдээ 2022 оны сүүл рүү бол инфляц өөрөө эргээд зорилт руу орж ирнэ гэсэн ийм хүлээлттэй байгаа. Бүр цаашиллаа гэхэд 2023 оны эхээр. Тэгэхээр энэ нөхцөл байдалтай уялдуулж төв банк ирэх жилийн зээлийн өсөлтийг 16 хувь, 15-20 хувийн интервал дотор зээлийн өсөлтийг тэтгэнэ. Ер нь бол эдийн засгийн сэргэлтийг дэмжихийн тулд. Энийг дэмжих хэмжээний бодлогын хүүг бол өнөөдрийн байгаа түвшинд нь аль болох удаан хадгалахыг зорино. Гэхдээ олон нийтийн дунд инфляцын хөөрөгдөл цаашаа хөөрөгдөх вий гэдэг болгоомжлолыг харгалзан үзэж энэ бодлогын хүү дээр аядуу тохируулгыг хийж явна гэсэн ийм бодлогын байр суурьтай байгаа. Нийлүүлэлтийн доголдол дээр сүүлийн үеийн нөхцөл байдлыг харах юм бол өнөөдрийн байдлаар Гашуун-Сухайтын боомт дээр албан бус мэдээлэл авахад 600 гаруй машин хилээр нэвтэрч байгаа юм байна. 200 машин бол сайжирсан байна. 5 хоногийн өмнөөс шинэ терминал ашиглалтад ороод үйл ажиллагаа нь эхлээд явж байгаа юм байна. Нөгөө талдаа Шивээхүрэнгийн боомт дээр цаад талдаа аялал жуулчлалтай холбоотойгоор хийсэн зохион байгуулалтын улмаас Бүгд Найрамдах Хятад Ард Улсын хилийн бүсийн дотоодоосоо цар тахал тархсан учраас тэнд хөл хорио тогтоосон байгаа учраас Шивээхүрэнгийн боомт дээр нүүрсний экспорт зогссон төлөв байдалтай байгаа. Хятад талаасаа нүүрсийг худалдан авах сонирхол өндөр байгаа нь харагдаж байгаа. Яагаад гэвэл, үнэ их өндөр өссөн, үүнийг бууруулахыг зорьж байгаа. Дотооддоо эрчим хүчний доголдол үүсээд байгаа. Нүүрстэй холбоотойгоор гэх мэтчилэнгээр нүүрсний зах зээлийн төлөв байдал ол харагдаж байгаа.

**Ц.Цэрэнпунцаг:** Гишүүд асуулт асууж, хариулт авч дууслаа. “Төрөөс мөнгөний бодлогын талаар 2022 онд баримтлах үндсэн чиглэл батлах тухай” Улсын Их Хурлын тогтоолын эцсийн хэлэлцүүлгийг явуулж дууслаа. Тогтоолын төслийн эцсийн хэлэлцүүлгийг явуулсан талаарх Байнгын хорооны танилцуулгыг чуулганы нэгдсэн хуралдаанд Улсын Их Хурлын гишүүн Чинзориг танилцуулна. Ажлын хэсгийнхэнд баярлалаа.

Дараагийн асуудалд оръё**. 3“Монгол-Оросын хувь нийлүүлсэн Улаанбаатар төмөр зам нийгэмлэгийн талаар авах зарим арга хэмжээний тухай” Улсын Их Хурлын тогтоолын төслийг хэлэлцэх эсэхийг хэлэлцүүлгийг хэлэлцэж эхэлье**. Бат-Эрдэнэ гишүүнээ хаалттай хэлэлцэх талаар. Бат-Эрдэнэ гишүүний микрофоныг нээгээд өгдөө.

**Ж.Бат-Эрдэнэ:** Горимын санал гаргая гэсэн юм. Энэ асуудлыг хаалттай хэлэлцье гэсэн саналыг гаргаж байгаа юм. Дэгийн тухай хуулийн 12.1-д хуульд өөрөөр заагаагүй бол, 12.2-д Монгол Улсын Их Хурлын тухай хуулийн 22.2-д заасан асуудлыг нууцын горимоор хаалттай хуралдаанаар хэлэлцэнэ гэсэн ийм заалт байгаа. Энийг баримтлаад хаалттай хэлэлцье гэсэн саналыг гаргаж байна.

**Ц.Цэрэнпунцаг:** Бат-Эрдэнэ гишүүний гаргасан горимын саналаар санал хураая. Гишүүд анхаараарай санал хураах гэж байна шүү. Бүгд байгаа юу. Ирц хүрэхээр байна уу. Доржханд гишүүн яасан. Өөр хэн байна. Санал хураая. 60 хувиар дэмжигдлээ. Хаалттай горимд шилжүүлье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ Э.СУВД-ЭРДЭНЭ